khistorydata/jeongjo-sjw-relations huggingface dataset:
정조 10년
掌令魚錫齡啓曰。請大靜縣爲奴罪人金壽賢。依律處斷。請興陽縣爲奴罪人河翼龍。亟令王府。設鞫得情。夬正王法。請物故罪人國榮。亟施孥籍之典。請尹得孚。嚴鞫得情。請亟寢煥九島配之命。卽令王府。拿來嚴鞫。夬正典刑。請還寢李魯春絶島安置之命。亟令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。鉤得根因。夬正王法。陪蹕之班。雖殿後微官。以有所重。不敢呵除。所以尊朝廷也。嚴紀綱也。況先詣侍衛與法殿陪衛。少無異同。則向日具善復擧措之濫猾。實有辱朝廷壞紀綱之罪矣。臣於伊時。待罪騎郞。知其狀甚悉。草草論啓。竊附官師之規。特敎査實。事體至重。則兵判之只問訓局將校。不問騎曹帶隷。査啓之殆若善復自明之緘答者。已是疎忽。至若善復之慫慂營校。以路狹人多等語。漫漶爲說。大道呵除。歸之曹隷之誤聽。公座辱說。諉以溫言之酬酢。又其粧撰發明之欛柄。則質言摠郞之不呵除。噫嘻。又何其無嚴也。臣之論善復後。更聞伊日摠郞李彦敬與柳畊。合左右先詣進去。聞訓局牢卒呵馬之聲。彦敬恐怯欲下馬。聞兵曹下隷之言。騎馬因過。善復大肆咆哱曰。摠郞亦文官乎。叱罵彦敬。猶且不足。以不敎子之罪。移怒於其父。前水使文赫。文赫率其子。多日待罪於善復之歇所門。有口皆言。至入臣耳。則乃敢摠郞之不呵除等語。肆然發口者。不幾近於掩耳偸鈴乎。武臣驕濫。本非淸朝之福。善復。身爲元戎。當先自謹畏。矜式諸武弁。而口業之悖惡。氣岸之凌爍。爲世指目。久矣。臣之不擧平日行事而刺論。只就目下所坐而規警者。亦出於忠厚之意。則彼若有一分嚴畏之心。所當據實悔服。而今乃變幻本事。張皇分疏。隱然以臣啓歸之爽實者。尤見其縱恣無忌之甚也。請訓鍊大將具善復爲先削去仕版。年少名官。以廉隅爲重。雖有前兵判之勉出柳畊之乍引旋止。終涉苟且。請其時兵曹正郞柳畊。施以譴責之典。臺啓停連。無論事之輕重。關係何如。而臣以具善復柳畊事。發啓之後。持平洪聖淵。謂有待査啓處分之敎。忽出姑停。夫處分間姑停。雖有一二近例。而不得已之謬規也。此緣生疎。不必深咎。而其爲壞臺體。則甚矣。聖淵追聞物議。自知其失。昨以詣臺引避之意。知委府隷。忽於夜間。以疾不進。病若難强。則在所當恕。而其在勵臺風之道。不可全然無警。請持平洪聖淵從重推考。臺啓何等嚴重。而中官從中掩置。以致臺臣之未卽承批。其在重事體懲後弊之道。不可置而不論。請當該中官崔鳳佐。亟施削職之典。答府曰。不允。訓將騎郞事之尙不停啓。太涉支離。況兵判之又以此引義。本兵元戎。俱有癏曠之難。所係非細。速停勿煩。末端事。罪在誤傳。掩置則非也。如渠內寺。何足勘以此律。誤傳之罪。不可不嚴處。當該中官。令內寺府刊名。可也。
정조 10년
正言韓用龜啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍。亟命王府。設鞫得情。夬正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。夬正王法。請恒善支屬。亟命散配。時謙兄弟竝投絶島。以嚴提防。請巨濟府絶島安置罪人朴宗集。亟令王府。拿鞫得情。施以當律。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人鄭聖休。亟令王府。更爲設鞫。期於得情。各施當律。請尹得孚。亟令王府。嚴鞫得情。請李光殷。設鞫嚴問。期於得情。施以當律。請渭原郡定配罪人炯魯。亟寢發配之命。仍令王府。設鞫得情。夬正王法。請還寢煥程煥九島配之命。仍令王府。竝爲拿來。嚴訊取服。各施當律。請亟寢李魯春島配之命。仍令王府。設鞫嚴問。期於得情。請物故罪人德夏。亟施孥籍之典。請亟寢文載質李昌順李昌京宋斗一金命卜洪達洙等酌處之命。仍令王府。設鞫嚴問。期於得情。鉤得根因。夬正王法。請還發配所罪人宋迪中。亟令王府。拿來嚴鞫。期於得情。答院曰。不允。
정조 10년
行兵曹判書鄭昌聖疏曰。伏以。臣不自審量。徒怵義分。冒膺匪據。日已十數矣。其間瘡疣醜拙。無處不露。早晩僨敗。奚待人言。果然臺評甚緊。雖不直勘。而殆若之斥。疎忽之目。聲罪則大矣。臣誠瞿然慙恧。繼以瞠然駭惑。莫知所以爲辭也。臣之奉承明命。不過其時委折査問該營也。臺臣之機切臣身。乃曰特敎査實。只問訓局云。夫査問之敎。只在於該營。則臣之擧行。亦不當拖及騎隷矣。臺臣之添一實字。誠非意慮之所到。臣何敢違越明白之聖敎。恣行不命之査事乎。且以主將之所失。盤問所屬之營校。則自明之語。理所必至。設或以有爲無。指白謂黑。旣非臣之躬參目覩者。勢將隨供直書。恭族處分而已。一言半辭。非出己意。則其所謂殆若與不殆若。何與於臣哉。兩造對辨。覈其虛實。苟非上命之奉行。孰敢自下而擅便。臣雖愚昧。粗識事面。當行而不行。不當行而行之。均之爲罪。臣則自以爲遵例守格。臺臣則過疑其用意曲護。嗔責之言。太不相諒。而顧今媕婀之時。有此寧激之風。臣固爲朝廷喜之。又何必呶呶往復。以損重臺閣之體也。第緣臣之行己無素。不能見孚於人。因一微事之査啓。忽遭情外之嘖言。此所以滿心自愧。不得不畧暴事實也。卽此一端。尤驗臣之百無一能。不足以備任使而叨重寄也。明矣。惟宜早賜斥退。俾免罪戾。上不貽累於聖簡。下以獲全其微諒。幸矣。特命赴政之下。區區情勢。末由趨承。敢陳肝膈之懇。冀蒙鞶帶之裭。伏乞聖明。亟降威罰。以靖私義。以重臺言。不勝大願。答曰。省疏具悉。誠如疏辭。臺臣之添一實字。可謂所失在彼。卿其勿辭。入來開政。
정조 10년
丙午五月初二日辰時。上御重熙堂。左副承旨入侍時。左副承旨趙衍德。假注書李得休。記注官承膺祚。記事官李崑秀。直提學朴祐源。原任直閣鄭東浚。檢校直閣徐龍輔。檢校待敎尹行任。以次進伏訖。上曰。東宮夜來有微汗。神氣小勝矣。僉曰。速臻快復。則萬幸。上曰。禮曹雖無堂上。方物進排與否。考例以入。賤臣承命出。問于該吏。上命書傳敎曰。昨因處置事。憲府詣臺之後。門鑰已下。而下標信承批後。使之出送矣。中官聽瑩。司謁誤傳。詣臺之臺臣。不待承批。直爲出去。事未前聞。大關後弊。當該臺臣罷職賜批。旣在職名未遞之前。牌招承批後捧傳旨。當該司謁。令攸司各別嚴治。上曰。軍士房承旨入侍事。出榻敎上命承膺祚。召朴蓍壽入侍。膺祚承命出。與蓍壽偕入進伏。上命蓍壽講詩傳。自周南。止豳風。講訖。上曰。旣已入格。依科榜例書入。賤臣承命往堂后。書榜眼以入。上命退去。諸臣以次出。
정조 10년
丙午五月初二日巳時。上御重熙堂。右承旨入侍時。右承旨趙興鎭。假注書李宗烈。記注官承膺祚。記事官李崑秀。以次進伏訖。上命書傳敎曰。吏曹參判李秉模聞有應避。兵曹參判李崇祜聞有實故。竝許遞。又命書傳敎曰。兩司被論人竝許遞。與未差之代。今日政以在京無故人差出。旬前連値齋日。待下批。牌招察任。命退。承史以次退出。
정조 10년
丙午五月初二日未時。上御重熙堂。藥房提調持湯劑入侍時。提調李文源。副提調金尙集。假注書李宗烈。記注官承膺祚。記事官李崑秀。以次進伏訖。文源進前曰。近日寒暖不調。聖體。若何。上曰。一樣矣。謂文源曰。卿自鄕而來。歷路農民。能無望雨之患乎。文源曰。向日之雨浹洽。故百餘里往來。姑無望雨之患矣。上進御湯劑後。文源曰。淸暑六和湯限幾貼製進乎。上曰。五貼畢進後。更奏。可也。卿以工判。且兼提調。可謂功名矣。文源曰。臣之庸愚百不近似。而濫叨崇秩。夙夜怵惕。罔知攸措矣。命退。諸臣以次退出。
정조 10년
行都承旨李敬養藥院直。左承旨李時秀坐。右承旨趙興鎭坐直。左副承旨趙衍德坐。右副承旨李鼎揆坐。同副承旨李復永坐直。注書金孝建仕直一員未差。假注書李得休藥院直。事變假注書任希鐸仕。
정조 10년
大殿奎章閣原任提學臣李福源吳載純。原任直提學徐浩修徐有防。直提學朴祐源。原任直閣李秉模。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任啓曰。伏未審世子宮疹候諸節。若何。敢此問安。答曰。知道。症情平順。萬幸萬幸。
정조 10년
王大妃殿惠慶宮中宮殿。奎章閣口傳問安。答曰。知道。
정조 10년
大殿王大妃殿惠慶宮中宮殿世子宮。政院玉堂藥房口傳問安。答曰。知道。
정조 10년
大殿王大妃殿惠慶宮中宮殿世子宮。奎章閣政院玉堂藥房夕口傳問安。答曰。知道。
정조 10년
大殿王大妃殿惠慶宮中宮殿世子宮。朝廷二品以上六曹堂上兩司長官奉朝賀夕單子問安。答曰。知道。
정조 10년
趙興鎭啓曰。禁衛營將官來言。今日本營。軍兵。日次私習云矣。敢啓。傳曰。知道。
정조 10년
趙興鎭啓曰。御營廳將官來言。今日本廳。軍兵。日次私習云矣。敢啓。傳曰。知道。
정조 10년
承旨前望單子入之。李敬養李復永落點。
정조 10년
趙興鎭啓曰。藥房都提調徐命善。提調李文源爲承候。來詣閤外請對矣。傳曰。入侍。
정조 10년
李時秀啓曰。時原任大臣爲承候來待矣。傳曰。入侍。
정조 10년
趙興鎭啓曰。時原任閣臣爲承候來待矣。傳曰。入侍。
정조 10년
判府事金熤箚曰。伏以。臣方忝在奉常都提調之任。而以奉常判官自辟之不擇。伏承昨下傳敎。臣之不職之罪。實無所逃。而譴責之典。不加於臣。反歸於公事提調。臣始而悚隕。繼以恧蹙。不省所以自措也。蓋本窠之爲該寺自辟者。纔四五年所。擧擬之際。兩提調之誰爲當該。實無故常之可據。臣之愚見。竊以爲。郞僚自辟。係是用人。與尋常公事。煞有輕重之異。恐不可自占便宜。諉之提調。謹依大臣自擧僚屬之故制。傍照太僕自辟兩郞之事例。前後凡三次擧擬。皆出臣手。而提調則無與焉。秖緣臣鑑別不明。遴揀不審。使莫重典祀之任。不得其人。仰煩聖念。致勤嚴敎。論臣辜犯。宜伏重科。而反使提調。替承威罰。竊想聖明。未燭其事實而然也。玆敢不避瀆擾。仰暴實狀。伏乞聖慈。俯垂裁察。收還提調譴責之命。亟勘臣當該罪負。使無與者不至混蒙。有罪者無得倖逭。實有補於朝家綜核之政也。嚴旨之下。宜卽自列。而家有拘忌之疾。不敢坐在裏許。遽入文字。移次淸齋。今始拜章。跡涉稽慢。尤增惶惕。取進止。答曰。省箚具悉卿懇。旣知事實。提調越俸下敎。安徐。卿其安心勿辭。仍傳曰。此批答遣史官傳諭于金判府事。
정조 10년
丙午五月初三日卯時。上御重熙堂。左副承旨入侍時。左副承旨趙衍德。假注書李得休。記注官承膺祚。記事官李崑秀。原任直提學徐有防。原任直閣鄭東浚。檢校直閣徐龍輔。檢校待敎尹行任。以次進伏訖。上命書傳敎曰。東宮有疹漸。三提調依例直宿。而移直差備近處。以議藥廳稱號。醫官康命吉李廷楫李喜仁尹敬行差備待令。宮官則輔德一員。來直藥院直宿處。各司待令。則今番竝除之。貢市人切勿待令。朝廷問安。亦勿朝夕爲之。今旣設廳移直。只令明日朝問安爲之事。分付。上命書傳敎曰。今番直宿時。各司待令。雖命除之。直宿人糧米饍物。依例磨鍊。待撤直。令該曹計給事。分付。上曰。都承旨同副承旨許遞。前望單子入之。待下批。牌招察任事。出榻敎上曰。提調入侍事。出榻敎上命退去。諸臣以次出。
정조 10년
丙午五月初三日申時。上御誠正閣。藥房三提調時原任大臣閣臣承候入侍時。藥房都提調徐命善。提調李文源。副提調李敬養。同副承旨李復永。記事官金孝建。假注書李得休。記事官許鞏。記注官承膺祚。奉朝賀金致仁。領議政鄭存謙。領敦寧洪樂性。判府事李福源。原任提學吳載純。原任直提學徐浩修徐有防。直提學朴祐源。原任直閣李秉模。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任。以次進伏訖。存謙等曰。日間聖體。若何。上曰。一樣矣。存謙等曰。卽伏聞王世子疹候。已爲發㿀。症甚平順云。伏庸慶幸矣。上曰。已多發表。別無痛處矣。命善曰。痘發平順。則症候亦隨平順。不任慶喜矣。上曰。自昨似有㿀痕。今則遍體透發。一邊有消㿀之意。可知極順之症。不必用藥矣。命善曰。症候若是平順。則不必用藥。而略試熱退之劑。似好矣。上曰。用葛根湯。亦不妨矣。仍命書榻敎曰。世子宮進服葛根湯一貼煎入。命善曰。臣於此時。豈敢言私。而素患癖積。日來添痛。難以直宿。故敢此仰達矣。上曰。卿之辭免之意。予已料度。而此則過矣。存謙曰。明日朝問安。雖有除之之命。而事體道理。不可奉承。故敢稟矣。上曰。置之。可也。上謂樂性曰。醫官尹敬行。見卿家疹患云。故招來診察。仍爲執症。似是鐵中錚錚者矣。樂性曰。臣家疹憂。連使療治。而頗爲鍊熟矣。命善曰。副提調與臣有應避之嫌矣。上曰。如此之時。何論小嫌乎。以其福人之故。特除矣。又命書榻敎曰。閑良尹敬行議藥同參差下。令該曹口傳付軍職。命退。諸臣以次退出。
정조 10년
丙午五月初三日酉時。上御誠正閣。來待大臣承候入侍時。行判中樞府事金熤。同副承旨李復永。假注書李宗烈。記事官尹行任。以次進伏訖。熤進前曰。日氣稍暖。聖體若可。上曰。一樣矣。熤曰。臣到闕外。聞東宮疹候。極爲平順云。伏不勝欣幸之至。上曰。以今所見。症甚平順矣。熤曰。發㿀始自何日乎。上曰。始自昨日有隱映者。而猶不分明。今已遍透。常有汗氣。故只用葛根湯一貼矣。承旨頗知醫理云。症情果何如。復永曰。疹候常有汗氣。小便長利。極順之症。而伏聞諸症俱極平順。誠萬萬多幸矣。熤曰。平復後飮啖之節。誠難矣。乳道雖好。穀氣竝進。亦好矣。上曰。承旨所見。何如。復永曰。乳道雖好。不可無穀氣。一日兩時。粥米飮間進用。誠好矣。上曰。藥房兼春秋。以承膺祚追省記塡入事。分付。命退。諸臣以次退出。
정조 10년
行都承旨李敬養藥院直。左承旨李時秀坐。右承旨趙興鎭坐。左副承旨趙衍德坐直。右副承旨李鼎揆坐。同副承旨李復永坐直。注書金孝建仕直一員未差。假注書李得休藥院直。事變假注書任希鐸仕直。
정조 10년
大殿奎章閣原任提學臣李福源黃景源金學金鍾秀。原任提學吳載純。原任直提學徐浩修徐有防。直提學朴祐源。原任直閣李秉模。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任啓曰。伏未審夜間。聖體候。若何。世子宮疹候諸節。亦若何。臣等不任區區下忱。敢此問安。答曰。知道。夜間症樣。連爲平穩矣。
정조 10년
大殿王大妃殿惠慶宮中宮殿世子宮。朝廷二品以上六曹堂上兩司長官奉朝賀單子問安。答曰。知道。
정조 10년
趙興鎭。以議藥廳言啓曰。伏未審夜間。聖體。若何。王大妃殿氣候。何如。惠慶宮氣候。何如。世子宮寢睡諸節。何如。葛根湯進服後。益有差勝之勢乎。臣等昨日旣承下敎。令醫官趨早入診。詳察症候爲宜。臣等不任區區憂慮。敢此問安。竝爲仰稟。答曰。知道。慈殿慈宮氣候一樣。東宮疹症。連爲平順。是甚萬幸矣。
정조 10년
趙興鎭啓曰。藥房都提調徐命善。提調李文源。副提調李敬養爲承候來待矣。傳曰。入侍。
정조 10년
趙興鎭啓曰。奉朝賀金致仁。領府事金尙喆。領議政鄭存謙。領敦寧洪樂性。判府事金熤爲承候來待矣。傳曰。入侍。
정조 10년
趙興鎭啓曰。卽者禮曹郞廳來言。政府六曹所封各殿宮端午物膳。明日待開門。本曹堂上當爲監進。而判書兪彦鎬在外未肅拜。參判尹承烈。參議尹行元俱爲差祭。無進參之員云。合有變通之道。何以爲之。敢稟。傳曰。竝許遞。今日政差出。
정조 10년
有政。吏批。判書李命植進。參判未差。參議李集斗差祭。同副承旨李復永進。以沈豐之爲吏曹參判。姜彝正爲執義。李顯靖爲掌令。尹蓍東爲禮曹判書。李秉模爲禮曹參判。趙城鎭爲禮曹參議。申大升爲同義禁。尹載命爲兵曹正郞。李章五爲開城敎授。學正林孝源。學錄黃乃正。學諭白處玄安經心竝單付。
정조 10년
吏曹口傳政事。氷庫別檢李永瑗。侍直金鍒相換。
정조 10년
兵曹口傳政事。副司直金思穆。副司果金啓洛李書九洪義浩韓商新姜世綸竝單付。
정조 10년
傳于李復永曰。坐直承旨入侍。
정조 10년
趙衍德。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 10년
右尹黃昇源疏曰。伏以。臣往忝銓任。自速罪戾。薄補西郡。遄承恩召。俯訟舊愆。仰戴洪私。不意在路。伏奉晉秩之命。京尹除旨。遠臨下土。臣誠惝怳悸慄。莫省措躬之所。念臣至愚極陋。百無一藝。而偏蒙我殿下天地陶甄之仁。華貫要職。兜攬殆遍。涯分已溢。聖渥愈隆。緋玉六載。無一日不在顯列。臣居常憂懼。唯以生死進前。殫竭駑鈍。爲塵刹報效之圖。而至於今者。登擢之恩。實非臣夢寐所敢期也。噫。亞卿之秩。古所稱命德之器。苟非望實俱懋。績用素著者。莫宜應是選也。如臣譾劣。立朝無銖寸之勞。在職蔑絲毫之效。幾年佐銓。徒侈官銜。周流盤礴。殆近三十遭。而觸事昏憒。隨處瘡疣。聖仁曠蕩。曲加覆庇。前後恩譴。非罰伊榮。纔叨分符。旋蒙賜環。臣方感激隕越。如無自容。乃從僨誤之地。猥膺久次之擢。拔之薦紳之列。躋之紆金之班。在臣軒鶴之譏。梁鵜之誚。猶屬細故。其爲上累聖簡。下玷名器。當如何哉。臣經歲關外。逖違軒陛。歸伏城闉。瞻望象魏。區區犬馬之忱。倍切覲光之願。而所被誤恩。無望堪承。且家有拘忌。趨造路阻。數旬之中。寵命聯翩。而一味逋慢。屢煩鞶裭。臣罪至此。益無所逃。此際新除。尤非私分之所敢安。玆敢略陳短章。仰瀆崇嚴。伏惟聖慈。俯垂諒察。亟命收還臣新授資秩。仍治臣積逋恩命之罪。以警具僚。不勝幸甚。答曰。省疏具悉。聞有實故。所請依施。
정조 10년
丙午五月初四日卯時。上御誠正閣。藥房三提調時原任大臣閣臣入侍時。都提調徐命善。提調李文源。副提調李敬養。奉朝賀金致仁。領府事金尙喆。領議政鄭存謙。領敦寧洪樂性。判府事李福源金熤。提學金鍾秀。原任提學吳載純徐浩修。原任直提學徐有防。直提學朴祐源。原任直閣李秉模。檢校直閣徐龍輔。原任直閣鄭東浚。直閣鄭大容。右副承旨李鼎揆。待敎李崑秀。檢校待敎尹行任。假注書李得休。記注官承膺祚。記事官許鞏金孝建。以次進伏訖。致仁曰。聖體。若何。上曰。一樣矣。致仁曰。疹候一向平順乎。上曰。夜來連有汗氣。大小便亦泥滑矣。命善曰。便道泥滑。尤是順症矣。升葛湯後。所進。若何。上曰。今則嘔氣亦無矣。致仁曰。雖消㿀之後。食道與風氣。俱宜戒愼也。上曰。卿等日日入來。可㦖。明日則不必問安。勿爲入來。存謙曰。朝夕問安。雖因下敎。不得擧行。豈可不爲朝問安乎。上曰。旣有前例。故今朝問安已爲之。不必日日問安矣。存謙曰。直宿撤罷前。只一日一次問安。非但下情之抑菀。揆以事面。實涉如何矣。鍾秀曰。伏聞疹候極順。皇天祖宗眷祐之意。於此尤可見矣。伏願益軫對揚之道。上曰。善矣。上命退去。諸臣以次出。
정조 10년
丙午五月初四日未時。上御重熙堂。都承旨左副承旨入侍時。行都承旨李敬養。左副承旨趙衍德。假注書李得休。記事官李崑秀尹行任。原任直提學徐有防。直提學朴祐源。以次進伏訖。上曰。氷庫別檢李永瑗桂坊相換事。出榻敎上命書傳敎曰。禮房承旨馳詣宗廟永禧殿毓祥宮景慕宮。奉審摘奸以來。上命書傳敎曰。政官牌招開政。上曰。進御淸暑六和湯。自今日停止事。出榻敎上命書傳敎曰。蓋欲責備。豈有深意。前摠戎使金思穆敍用。仍令該曹口傳付軍職。上曰。明日朝廷問安勿爲之事。出榻敎上曰。卿宰侍從堂上堂下罷削人竝敍用事。出榻敎上命退去。諸臣以次出。
정조 10년
行都承旨李敬養藥院直。左承旨李時秀坐。右承旨徐龍輔坐。左副承旨趙衍德坐直。右副承旨李鼎揆坐。同副承旨李復永坐直。注書金孝建仕直一員未差。假注書李得休藥院直。事變假注書任希鐸仕。
정조 10년
大殿奎章閣原任提學臣李福源吳載純。原任直提學徐浩修徐有防。直提學朴祐源。原任直閣李秉模。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任啓曰。伏未審夜間。聖體候。若何。世子宮疹候諸節。漸臻差復。臣等不任慶祝之至。敢此問安。答曰。知道。諸節益勝。夜睡最穩矣。
정조 10년
大殿王大妃殿惠慶宮中宮殿世子宮。政院玉堂藥房夕口傳問安。答曰。知道。
정조 10년
徐龍輔。以議藥廳言啓曰。伏未審夜間。聖體。若何。王大妃殿氣候。何如。惠慶宮氣候。何如。世子宮調候諸節。比昨益臻差勝乎。令諸醫趁早診察爲宜。臣等不任區區憂慮。敢此問安。竝爲仰稟。答曰。知道。慈殿慈宮氣候一樣。東宮諸節益勝。夜睡亦穩矣。
정조 10년
徐龍輔啓曰。藥房都提調徐命善。提調李文源。副提調李敬養爲承候來待矣。傳曰。入侍。
정조 10년
徐龍輔啓曰。領議政鄭存謙。領敦寧洪樂性。判府事金熤爲承候來待矣。傳曰。入侍。
정조 10년
徐龍輔啓曰。時原任閣臣爲承候來待矣。傳曰。入侍。
정조 10년
傳于李復永曰。左副承旨入侍。
정조 10년
傳于李時秀曰。右副承旨馳詣景慕宮。奉審摘奸以來。
정조 10년
傳于趙衍德曰。禮房承旨入侍。
정조 10년
以忠淸監司老職抄啓狀本備忘記。加資後日政下批。洪州崇政金宗業年一百五。大興嘉善朴行敏。槐山崇政朴時揆。淸州故通德郞鄭元周妻金氏年一百三。公山嘉善金興采。泰安嘉善白元。大興嘉善尹碩萬年一百一。淸州資憲南潔。忠州資憲宋日省妻金氏年一百。依他道例。加給米肉事。回諭。
정조 10년
丙午五月初五日卯時。上御誠正閣。藥房三提調時原任大臣閣臣入侍時。藥房都提調徐命善。提調李文源。副提調李敬養。奉朝賀金致仁。領府事金尙喆。領議政鄭存謙。領敦寧洪樂性。判府事李福源金熤。原任提學吳載純徐浩修。原任直提學徐有防。直提學朴祐源。原任直閣李秉模徐鼎修金宇鎭鄭東浚。直閣鄭大容。右承旨徐龍輔。記事官金孝建。假注書李得休。記事官李崑秀尹行任。以次進伏訖。存謙曰。夜來。聖體。若何。上曰。一樣矣。命善曰。東宮諸節。夜來。如何。上曰。幾盡消㿀。熱氣已退。比昨稍勝矣。命善曰。聞醫官之言。似有嘔氣云。或有蛔氣之慮矣。上曰。以手指含吮。故生嘔氣。今則小止就宿矣。福源曰。節食之道極難矣。樂性曰。雖已消㿀。熱氣快退。然後可以弛慮矣。上曰。如此之時。醫理精竗之人。不可不招致京中。卿等有所聞知者否。樂性曰。臣之遠族洪郁浩頗知醫理。昨年臣病。萬無回甦之望。而郁浩。以數帖草藥收效。可謂精明矣。上曰。此等人收用。好矣。存謙曰。洪郁浩雖有除職之敎。而旣非生進。銓曹似不得直擬齋郞。待窠調用之意。分付。何如。上曰。依爲之。出擧條上曰。日氣漸熱。疹症大熾云。兩醫司救療。各別申飭。可無不勤之歎矣。福源曰。連爲申飭矣。命退。諸臣以次退出。
정조 10년
丙午五月初五日辰時。上御重熙堂。都承旨左副承旨入侍時。行都承旨李敬養。左副承旨趙衍德。假注書李得休。記事官李崑秀尹行任。原任直提學徐有防。直提學朴祐源。檢校直閣徐龍輔。原任直閣鄭東浚。以次進伏訖。上曰。東宮幾臻快復。移直自明日撤退。提調一員輪回入直。本院掌務官等。退待提調待令處。上曰。香薷正氣散一貼煎入。賤臣承命出。與提調李文源。持湯劑偕入進伏。文源曰。伏見藥名。乃是食滯所用。不審聖體。若何。上曰。似有暑症矣。文源曰。疹候一向平順。宗社之慶。莫大也。上曰。然。進御湯劑訖。命退去。諸臣以次出。
정조 10년
丙午五月初五日辰時。上御重熙堂。禮房承旨入侍時。左副承旨趙衍德。假注書李宗烈。記事官李崑秀尹行任。原任直提學徐有防。直提學朴祐源。原任直閣鄭東浚。以次進伏訖。上曰。左承旨右承旨入侍。賤臣承命出。與左承旨李時秀。右承旨徐龍輔偕入進伏。上曰。提調入侍。賤臣承命出。與藥房提調李文源偕入進伏。上曰。卿往來加平時。帶率下隷爲幾許。文源曰。臣每以單騎往來。不過童僕一名矣。命退。諸臣以次退出。
정조 10년
行都承旨李敬養坐。左承旨李時秀坐。右承旨徐龍輔坐直。左副承旨趙衍德坐。右副承旨李鼎揆坐直。同副承旨李復永坐。注書金孝建藥院直一員未差。假注書李宗烈仕直。事變假注書任希鐸仕。
정조 10년
原任提學臣李福源。臣吳載純。原任直提學臣徐浩修。臣徐有防。直提學臣朴祐源。原任直閣臣李秉模。檢校直閣臣徐龍輔。原任直閣臣鄭東浚。直閣臣鄭大容。待敎臣李崑秀。檢校待敎臣尹行任啓曰。伏未審夜間。聖體。若何。王世子疹候諸節。快臻康復。臣等伏不勝慶祝之至。敢此問安。答曰。知道。夜睡比昨尤穩。諸節幾臻快差。實賴我皇天祖宗。默垂陰隲。有此莫大之慶。玆當撤移直之日。仰謝之擧。豈容暫緩。仍行下布之儀。同慶中外。大臣禮堂令政院來待入侍時。卿等同爲隨入。可也。
정조 10년
大殿王大妃殿惠慶宮中宮殿世子宮。政院玉堂口傳問安。答曰。知道。
정조 10년
議藥廳啓曰。伏未審夜間。聖體。若何。王大妃殿氣候。何如。惠慶宮氣候。何如。世子宮寢睡諸節。益臻差勝乎。令諸醫趁早診察爲宜。臣等不任區區憂慮。敢此問安。竝爲仰稟。答曰。知道。慈殿慈宮氣候一樣。東宮幾臻快復。俄於內閣問候批旨。已詳言之矣。卿等移直。自今日撤退。提調一員輪回入直。本院掌務官等。退待提調待令處。可也。王大妃殿惠慶宮中宮殿世子宮。藥房口傳問安。答曰。知道。大殿奎章閣政院玉堂藥房口傳夕問安。答曰。知道。勿爲問安。王大妃殿惠慶宮中宮殿世子宮。政院玉堂藥房口傳夕問安。答曰。知道。
정조 10년
傳于李復永曰。右承旨入侍。
정조 10년
傳于李鼎揆曰。惠堂入侍。
정조 10년
傳于李時秀曰。閣臣中時無職名人口傳付軍職。
정조 10년
兵曹口傳政事。副司直金宇鎭單付。
정조 10년
李時秀啓曰。領議政鄭存謙。判府事徐命善。領敦寧洪樂性。判府事李福源。判府事金熤。原任提學吳載純。原任直提學徐浩修徐有防。直提學朴祐源。原任直閣金宇鎭。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任。禮曹判書尹蓍東。參判李秉模。參議趙城鎭。吏曹判書李命植。參判沈豐之。參議李集斗。兵曹判書鄭昌聖。參判趙時偉。參議李亨元。參知柳誼。宣惠廳堂上徐有隣趙時俊。輔德尹尙東。文學尹長烈。兼文學洪聖淵。司書徐美修。兼司書尹㬦。說書尹悌東。司禦金履信鄭弘淵。翊贊李晩秀。衛率朴綏源尹昹。副率尹光柱金麟淳。侍直徐弘輔李永瑗。洗馬鄭述仁。依下敎來待矣。傳曰。入侍。
정조 10년
傳于徐龍輔曰。十二日詣眞殿。親行告由之禮。祭品該寺勿爲待令。只諸執事磨鍊。時原任大臣閣臣宗親儀賓入參事。分付。祭文當親撰矣。
정조 10년
有政。吏批。行判書李命植進。參判沈豐之進。參議李集斗進。右承旨徐龍輔進。以金尙集爲判尹。尹尙東爲右尹。李勉兢爲應敎。徐有鍊爲兵曹正郞。李得休爲尙衣主簿。張世經爲安奇察訪。李鼎秉爲徽陵別檢。安奇察訪張世經。平丘察訪張宅祚相換。尙衣主簿李得休。司饔主簿朴齊家相換。工曹判書李文源今加正憲。都承旨李敬養今加嘉義。輔德尹尙東今加嘉善。以上加資事。承傳。以金峙默爲輔德。徐貞輔爲靖陵直長。申昔爲長興奉事。徐潞修爲元陵參奉。金振哲爲書題。
정조 10년
兵批。行判書鄭昌聖進。參判趙時偉病。參議李亨元病。參知柳誼入直進。左副承旨趙衍德進。以崔慶臣爲部將。方泰逈爲荏子島僉使。尹敬行爲善積僉使。李箕煥爲長山別將。康晉三爲羅州監牧官。德積僉使辛聖恒。善積僉使尹敬行相換。副司直兪彦鎬魚錫定尹承烈具㢞黃昇源趙興鎭洪周萬安廷鉉林蓍喆李昌漢尹行元單付。崔昌福爲智島萬戶。
정조 10년
傳于徐龍輔曰。行公兩司待明朝牌招。入侍傳啓。
정조 10년
徐龍輔。以禮曹言啓曰。王世子紅疹平復告廟頒敎陳賀。以旬前後推擇以入事。命下矣。卽令日官推擇。則今五月初七日初八日初九日初十日。國忌齋戒正日相値。十一日十二日俱吉云。以何日擧行乎。敢稟。傳曰。十二日爲之。
정조 10년
徐龍輔。以禮曹言啓曰。王世子紅疹平復告廟頒敎陳賀。以今五月十二日擧行事。批下矣。依前例宗廟永寧殿社稷景慕宮。同日曉頭。先行告祭後。辰時頒敎。京外進箋陳賀。王大妃殿惠慶宮中宮殿世子宮一體陳賀事。知委擧行。何如。傳曰。允。當此莫大之慶。凡係廣慶飾喜之擧。皆欲拔例爲之。以寓導迎之意。而今月異於他月。臨殿受賀。何以强行。俄筵大臣。雖有縷縷陳請。旣未從施。依筵敎。陳賀時親臨一款。勿爲磨鍊。可也。
정조 10년
徐龍輔。以禮曹言啓曰。今五月十二日。王世子疹候平復頒敎陳賀時。諸道所封大殿王大妃殿惠慶宮中宮殿方物物膳。依例封進事。命下矣。正日在邇。勢難及期。隨後封進。亦多已例。依此擧行之意。分付。而凡別陳賀時。世子宮方物物膳。待冠禮擧行事。曾已別單。啓下矣。今番稀有之慶。事體自別。依甲辰年冊封時例。一體封進之意。竝爲知委。何如。傳曰。允。東宮方物物膳。今亦安徐。可也。
정조 10년
徐龍輔。以禮曹言啓曰。今日所下傳敎中設科取人。亦係同慶。八月念前後擇吉。當設慶科庭試。設初試試取。初試文取一千人。武取二千人事。命下矣。卽令日官推擇。則文科初試來八月十一日。文武科殿試同月二十日。文武科放榜同月二十七日卯時爲吉云。以此日時。京外一體知委。何如。傳曰。允。
정조 10년
李敬養。以司饔院言啓曰。本院員役等。令本衙門。取考他司例。參酌施賞事。命下矣。書吏十九人。庫直三名。使令二十二名。各木一疋。軍士三名。各米二斗。分等施賞之意。敢啓。傳曰。知道。
정조 10년
李敬養。以司僕寺言啓曰。內寺馬醫司僕一人。書吏四人。輦直四名。牽馬陪十四名。各木一疋。理馬四名。養馬六名。米各二斗。巨達六十二名。軍士一名。米各一斗。依下敎施賞之意。敢啓。傳曰。知道。
정조 10년
趙衍德。以御營廳言啓曰。本廳前軍色從事官李羽晉。旣已敍用。仍爲差下。使之察任。何如。傳曰。允。
정조 10년
判府事徐命善箚曰。伏以。惟天惟祖宗。誕垂眷祐。我春宮邸下疹候。遄臻康復。此實宗社莫大之慶。凡厥含生。孰不抃躍。況臣適當盛會。猥忝藥院蹈舞之忱。倍切恒品。此際伏見傳敎下者。論賞之典。渾及賤臣。廐馬田民。寵賫便蕃。至於蔭錄。尤係曠恩。臣誠不勝悚恧之至。今番睿候諸節。自初平順。㿀消熱退。無待刀圭。此眞勿藥有喜之謂也。臣不過數日持被。朝夕問安而已。元無一勞之可紀。濫叨三錫之殊渥。聖意雖出於志喜。私心實愧於罔功。親受有命。雖不得不冒承。反復思量。義難晏然。玆將短箚。猥瀆崇聽。伏乞亟許收還。以重賞典。以安微分。千萬幸甚。取進止。答曰。省箚具悉卿懇。疹症之順經。是何等莫大之慶。廐馬田民除職之命。俱循已例。卿其安心勿辭領受。仍傳曰。此批答遣史官。傳諭于藥房都提擧。
정조 10년
丙午五月初六日卯時。上御重熙堂。藥房三提調時原任大臣閣臣吏兵曹堂上春桂坊同爲入侍時。藥房都提調徐命善。提調李文源。副提調李敬養。奉朝賀金致仁。領府事金尙喆。領議政鄭存謙。領敦寧洪樂性。判付事李福源金熤。原任提學吳載純徐浩修。原任直提學徐有防。直提學朴祐源。原任直閣李秉模徐鼎修金宇鎭鄭東浚金載瓚。直閣鄭大容。行吏曹判書李命植。參判沈豐之。參議李集斗。行兵曹判書鄭昌聖。參判趙時偉。參議李亨元。參知柳誼。輔德金峙默。弼善金履鏞。兼弼善朴廣源。文學尹長烈。兼文學鄭萬始。司書徐美修。說書尹悌東。翊衛尹昌濂李弘之。司禦金履信鄭弘淵。翊贊李晩秀洪大榮。衛率朴綏源尹昹。副率尹光柱金麟淳。侍直徐弘輔李永瑗。洗馬李敬魯鄭述仁。左承旨李時秀。右承旨徐龍輔。左副承旨趙衍德。同副承旨李復永。記事官金孝建。假注書李宗烈。記事官李崑秀尹行任。以次進伏訖。存謙等進前曰。夜間。聖體。若何。上曰。一樣矣。命善曰。朝伏見問安批旨。邸下疹候。已臻快復。伏不勝慶幸矣。上曰。皇天祖宗默佑陰隲。有此無前之慶。苦旱之餘。又得夜來甘霔。亦可見天心矣。命善曰。自直宿至今。別無所事。而其在重事面之道。三日直宿。仍卽撤罷。恐涉太遽矣。上曰。不必張大。自今只輪直。好矣。福源曰。雖閭巷之間。極順之疹症。未有若此至順矣。上曰。自去月有微感。故連服木米茶。汗氣長潤。熱候已退矣。樂性曰。大小便度。亦果長利耶。上曰。然矣。命善曰。聞醫官之言。嘔氣自昨少止云。尤爲伏幸矣。消㿀後易有食傷之慮。伏望十分善攝焉。上曰。今日之雨。亦不偶然矣。命善曰。冊封之日。積潦新晴。故御製有是日淸明又識天之句矣。今日此雨。又可見天意矣。上曰。禮曹判書入侍。賤臣承命出。與禮曹判書尹蓍東偕入進伏。蓍東進前曰。今此王世子紅疹之候。有非尋常疾患之比。而幸賴神人扶佑。遄臻平復。臣民慶祝之心。曷有其極。取考謄錄。則自前王世子紅疹平復後。卽行告廟頒敎陳賀之節矣。今亦依此擧行。何如。上曰。依爲之。出擧條蓍東曰。今此王世子紅疹平復。告廟社頒敎陳賀時。京外箋文及方物物膳依例封進事。知委。何如。上曰。依爲之。出擧條上命書傳敎曰。皇天祖宗。默佑我邦家。東宮順經聖疹。此實宗社莫大之慶。其所以仰答眷庥。祗告吉慶之擧。禮固當先。告由一款。已允禮堂之請。宗廟社稷殿宮。遣大臣宗臣告由。而日字以旬前後涓吉。當日仍行頒赦陳賀。以予飾喜之心。宜有廣慶之道。肆赦之典。何待諸道修啓。依甲辰年例。赦典文書。皆令前二日修改事。亦令各該司知悉。設科取人。亦係同慶。八月念前後擇吉。當設慶科庭試。設初試試取。初試文取千人。武取二千人。惟玆之敎。專出飾喜廣慶之意。則凡有喜慶。豈不與吾民共之。諸道舊還二十萬石。特爲蕩減。以最久條除減之。故民未蒙實惠。今番則以各其邑鎭驛舊還最近條。酌量計減。俾實惠下究。仍以此意。令廟堂區別知委。貢人舊遺在七千石。市民徭役。限三朔。泮人贖錢。限二朔竝蕩減。自今日至頒赦日。各司藏牌。軍亦民也。況宿衛輦轂。朝家愛恤。豈比凡民。遇慶試藝。自是常例。京各營武士軍兵。當以別試射設行。亦令預爲知悉。今旣施惠中外矣。至於直宿諸臣以下之賞典。亦宜照例爲之。藥房都提調行判中樞府事徐命善。鞍具馬一匹面給。子姪中除職。田十結。奴婢三口賜給。提調工曹判書李文源加資。田五結。奴婢二口賜給。副提調行承政院都承旨李敬養加資。田三結。奴婢一口賜給。假注書李得休陞六。兼春秋承膺祚陞敍。宮官輔德尹尙東加資。待令醫官康命吉加資。守令除授。熟馬一匹面給。銀子三十兩。田十五結。奴婢三口。李挺楫加資。熟馬一匹面給。銀子二十兩。田十結。奴婢三口。李喜仁加資。銀子十五兩。田八結。奴婢二口。尹敬行加資。邊將除授。田三結。奴婢一口賜給。別掌務官崔重珽。待令掌務官李完白竝加資。別入直醫宮金應壽白文昌李敏德吳道炯徐命緯各半熟馬一匹賜給。輪回別入直醫官等。各兒馬一匹賜給。問安進參醫官等。各上弦弓一張賜給。別掌務官方泰逈。邊將除授。煎藥時別差備官康晉三張世經。相當職除授。金道佺邊將除授。司鑰崔昌福亦爲邊將承傳。宮屬具善德尹東瑀全大重宋文星各兒馬一匹賜給。本宮司鑰鄭德恒上弦弓一張賜給。待令別監金廷尙李在寬。藥房書員金德文黃錫老司鑰除授。藥色書員申正希韓億年。待令書員金義聲金福淳書題除授。掌務書員二人從自願免賤。使喚書員十四人。種藥書員二人限二年免役。藥院待令春坊書吏金振哲書題除授。鄭光夏從自願免賤。東宮差備別把守武藝廳限二年免役。使喚武藝廳三人從自願免賤。直宿時待令藥院春坊下人。令該曹米布考例加數題給。待令政院藝文館下人。亦令該曹米布分等題給。問安參班春坊官員各兒馬一匹賜給。閣臣承旨史官玉堂及桂坊各弦弓一張賜給。傳命司鑰李德鳳不粧弓一張賜給。差備所屬及闕內各司入直官員下人等。依標紙判下。分等施賞。入直軍兵元試射外。別爲試取。入格人論賞加資及賞典。皆令今日政下批。京外施惠。亦於今日內知委事。分付。又命書傳敎曰。邦慶無前。內外賞典。當依最多例爲之。差備所屬闕內各司官員吏隷。皆令書啓。入直軍校等。更當下敎。先令各營小名成冊修正以入。又命書傳敎曰。直宿時待令東宮兼長番中官梁大宜加資。熟馬一匹面給。銀子二十兩賜給。李團宜加資。銀子十五兩賜給。假長番中官林宜馥熟馬一匹賜給。次知中官李允默已資窮。熟馬一匹面給。差備中官梁濟漢高春熙金宜祿各兒馬一匹賜給。兼長番中官崔鳳佐金景佑文鳳億方得賢鄭國允朴義民洪宜福朱世章等。各半熟馬一匹賜給。出入番中官各兒馬一疋賜給。大殿長番中官二十二人各兒馬帖一張賜給。出入番中官四十三人各上弦弓一張賜給。又命書傳敎曰。藥院直宿諸臣以下醫官下人。本宮所屬等。依例書啓。政官招牌。賞典下批。入侍開政。賞典皆令親受。以此分付。又命書傳敎曰。今番賞典庄獲王牌敎旨。先爲安寶。而所在地名。待其望定後。追書後錄以給事。該房知悉。今番邦慶賞典。豈可遲滯。使之從近望定事。分付。又命書榻敎曰。尙衣主簿李得休闕內各司相換。安奇察訪張世經畿驛察訪中相換。善積僉使尹敬行畿內邊將相換。又命書傳敎曰。永禧殿儲慶宮毓祥宮一體告由事。分付該曹。存謙曰。陳賀吉日。已推擇矣。侍從未付軍銜人。令該曹口傳付軍職。何如。上曰。依爲之。出擧條命善曰。尙衣主簿康晉三相當職承傳。今日政當爲區處。而監牧官中。姑無滿瓜處。羅州監牧官金彦國改差。其代先爲差出。彦國則勿論早晩。待後窠更爲差送。似好。依此擧行。何如。上曰。依爲之。出擧條命植曰。今朔爲始。當爲儲窠。而郡守以上窠。京職中可擬之人。每患苟艱。雖非啓請邑。限都政前。以限滿守令。勿拘純望。通融備擬。以爲次次遷轉之地。而雖値口傳政事。時亦一體擧行。已成近例。今亦依此爲之乎。敢稟。上曰。依爲之。出擧條命善曰。卽因禮堂所奏。陳賀以權停禮爲之事。下敎。臣等不勝抑鬱矣。上曰。當此無前之慶。上告則不可遲緩。故欲於旬前擧行。而今月與他時有異。受賀則有所不安故耳。存謙曰。十日坐齋。旣是禮經之外。則雖今月內。實無不受賀之義。且如此大慶。若不親臨受賀。則非但臣僚之抑鬱。雖於外間聽聞。亦豈非大段欠事乎。伏乞親受賀儀焉。上曰。受賀則決難强從矣。上曰。今日政陞資及出六人。皆令殿庭肅謝。領賞之人。亦於殿庭祗受。闕內各司員役。皆令書啓。依判下施賞。命入米布銀錢。散頒掖屬及藥院下隷。是時中外歡聲如雷。命退。諸臣以次退出。
정조 10년
丙午五月初六日申時。上御重熙堂。右承旨入侍時。右承旨徐龍輔。假注書李宗烈。記事官李崑秀尹行任。原任直提學徐有防。直提學朴祐源。檢校直閣鄭東浚。以次進伏訖。上曰。坐直誰也。龍輔曰。臣與李鼎揆伴直矣。上命書徐判府事箚批。命退。諸臣以次退出。
정조 10년
行都承旨李敬養坐。左承旨李時秀坐。右承旨徐龍輔坐。左副承旨趙衍德坐直。右副承旨李頤祥未肅拜。同副承旨李復永坐直。注書金孝建藥院直一員未差。假注書李宗烈仕直。事變假注書任希鐸仕。
정조 10년
大殿奎章閣政院玉堂口傳問安。答曰。知道。勿爲問安。王大妣殿惠慶宮中宮殿世子宮。政院玉堂口傳問安。答曰。知道。
정조 10년
藥房都提調臣徐命善。提調臣李文源。副提調臣李敬養啓曰。伏未審夜間。聖體。若何。王大妣殿氣候。何如。惠慶宮氣候。何如。世子宮寢睡諸節。何如。令諸醫趁早入診爲宜。臣等不任區區伏慮。敢此問安。竝爲仰稟。傳曰。知道。慈殿慈宮氣候一樣。東宮比昨益勝矣。王大妣殿惠慶宮中宮殿世子宮。藥房口傳問安。答曰。知道。
정조 10년
李時秀啓曰。藥房都提調徐命善。提調李文源。副提調李敬養爲承候來待矣。傳曰。入侍。
정조 10년
李時秀。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 10년
大司諫前望單子入之。李鼎揆落點。
정조 10년
兵曹口傳政事。副司直嚴璹。
정조 10년
有政。吏批。行判書李命植進。參判沈豐之進。參議李集斗進。左承旨李時秀進。啓曰。玉堂闕員。今當差出。而擬望之人乏少。外任竝擬。何如。傳曰。允。以李頤祥爲承旨。李延伋爲執義。鄭景祚爲掌令。沈樂洙爲校理。李羽晉爲兵曹正郞。宋祥濬爲兵曹佐郞。故縣監尹得宣贈吏參例兼。故縣監尹瀅贈吏議例兼。右尹尹尙東兩代追贈。
정조 10년
兵批。行判書鄭昌聖病。參判趙時偉病。參議李亨元病。參知柳誼入直進。左副承旨趙衍德進。司直李性源南柱老朴天衡羅忠佐。護軍李挺揖姜彝正李顯靖。副司果李榮運單付。
정조 10년
李時秀。以兵曹言啓曰。今此慶科庭試來八月十一日設行事。自禮曹推擇啓下矣。武科初試日字。令日官推擇。則來八月初一日爲吉云。以此日設行。何如。傳曰。允。
정조 10년
行大司憲鄭好仁啓曰。臣言議巽軟。風憲之長。實非臣所可堪承者。而前後累叨。不能出一言論一事。以效一日之責。居常愧懼。如負大何。及登前席。祗緣愚迷。已多失措。悚恧冞深。而筵退之後始聞之。則在外諸臺遞差有命。臣則未及諦聽下諭。啓辭矇然仰請。臣之溺職。於是益著。其何可一刻仍冒於臺次乎。請命遞斥臣職。答曰。勿辭。亦勿退待。
정조 10년
應敎李勉兢。校理李鼎運。副校理成種仁沈晉賢。修撰李錫夏洪聖淵。副修撰申馥等箚曰。伏以。今日兩司之事出。而尙可謂國有法哉。諫啓之遽停者七。憲啓之減律者二。乃以數人倉卒之見。遽了幾年爭執之論。此果出於一世公共之議乎。夫所謂九啓者。莫非王法之所不容。國人之所共誅。雖緣群下之不誠。未蒙允兪之音。而尙賴紙上之公議。庸寓懲討之義矣。豈意一朝。便爲二三臺臣所壞了也哉。方今邦慶無前。賀儀隔日。八域含生之倫。擧皆歡欣鼓舞於霈澤之中。臣等雖甚愚迷。豈不知對揚朝家廣慶之德意。而其於憲章至嚴。不可低仰。輿論甚大。不容存拔。何哉。就以諸啓中最大者言之。衡炯德夏之逆節狼藉。煥九煥程之凶孽跳踉。尹得孚李魯春之前後負犯。關係甚重。而今乃或停或減。無少疑難。有若尋常罪累遇赦疎決者然。揆以國體。寧有是哉。竊恐若此不已。則今日停一啓。明日減一律。幾何不竝與故紙。而盡歸廢閣也。似此臺風。前所未聞。實不勝萬萬寒心。而殿下不惟不之斥退。前席諄諭。反若導之使然。臣等死罪。亦不能無憾於日月之明也。臣等謂今日兩司所懷之停啓與減律者。一倂勿施。仍依前請。各伸當律。當該諸臺。施以刊削之典。斷不可已也。取進止。答曰。省箚具悉。爾等亦知今日邦慶乎。信爾則停啓臺諫。無難請刊削乎。憲長自有樹立。寧或忽於隄防。諫長奏語牢確。予誠歎賞。徒見其可奬不可罪。況壬寅赦令。前後停啓。不啻爲幾十度。甲辰赦令。停啓爲十四度。今此七啓之停。比年前或半不及。或爲三之一。而且其所停者。非違式則賤類也。今於皇天降祥。帀域普歡之日。爾等抑獨何以冒陳此箚乎。
정조 10년
丙午五月初七日卯時。上御誠正閣。藥房三提調承候入侍。詣臺臺臣同爲入侍時。藥房都提調徐命善。提調李文源。副提調李敬養。記事官金孝建。記注官承膺祚。記事官尹行任。直閣鄭大容。大司憲鄭好仁。大司諫朴天衡。持平韓光植。正言韓用龜。校理李鼎運。以次進伏訖。命善曰。昨日終夕勞動。聖體。若何。上曰。予則別無所損。而或恐卿等勞耳。命善曰。臣等以喜幸之心。自忘微勞矣。東宮寢睡之節。夜來益勝乎。上曰。善睡矣。命善曰。臣恐餘熱似或有之。安神丸。午間進服。何如。上曰。好矣。命善曰。臣偏被聖恩。螟子亦添職名。下情惶感無地矣。上曰。今日雖値齋戒。方當無前邦慶。欲使惠霈旁流。以爲導和祈永之道。臺臣使之入侍。意有在矣。諸臺亦聞此敎。必也低昻得中。期於收殺。可也。上仍命傳啓。好仁等以所懷奏。三司合啓曰。鄭致達妻事。上曰。不允。德相事。上曰。不允。龜柱事。上曰。不允。好仁等奏兩司合啓曰。養遂事。上曰。不允。李觀源事。上曰。不允。啓能事。上曰。不允。趾賊等凶種事。上曰。不允。煥億事。上曰。不允。好仁等曰。衡事。炯采事。上曰。俄者下敎。不啻縷縷。而如此等枝葉。又若是屹屹。何也。好仁等曰。聖敎至此。衡事。炯采事。停啓矣。好仁等奏府前啓曰。金壽賢事。上曰。不允。河翼龍事。上曰。不允。國榮事。上曰。不允。李魯春事。上曰。亟停勿煩。尹得孚事。上曰。魯春得孚事。旣非元惡大憝之流。則以此相持。太涉支離。商量停止。可也。好仁等曰。臣等逢此無前之慶。雖居執法之地。亦豈無商量之道。夏賊卽開闢後初有之凶逆。而得孚魯春。卽夏賊之血黨死友矣。今若上以好生之德。置而不論。下以承奉之意。停而不言。則將至國不國而人不人矣。上曰。魯春得孚事。何關於夏賊。而有此相持耶。好仁等曰。得孚是夏賊之挺身汲引者。而魯春營護得孚。則可見其脈絡之相關。聲氣之相通。臺啓之至今未蒙允許。已是諸臣誠淺之罪。又何可斷以獨見。遽然停啓乎。上曰。予以廣慶之意。有此懃懇之敎。而卿等一味固執。不思承膺。誠爲慨然矣。天衡曰。當此霈澤旁流之時。雖昆蟲草木。欲竝生哉。如有一分可恕之端。則臣等豈不仰體聖意。而至於魯春得孚。則關係至重。決難容貸矣。上曰。諸臺第出閤外。商確停當後入奏。可也。天衡曰。雖相議停啓。非所可論矣。上曰。諫長遞差。出去。可也。上曰。長僚已遞。則同臺之不爲避嫌。有乖體例矣。敬養曰。正言韓用龜。諫長遞差之後。宜卽引避。而厭然在次。揆以事體。不可無警。推考。何如。上曰。所失非細。遞差。可也。出擧條上曰。臺諫前望單子入之。待下批。先入侍後謝恩。出榻敎上曰。大司諫李鼎揆。正言洪克浩使之入侍。上曰。日已晩暮。斯速停當。以爲究竟。可也。好仁曰。聖敎至此。煥九尹得孚等事。則律名措語。第當改奏。而至如文載質德夏等事。停啓矣。鼎揆曰。臣新從下土來。不知頭緖。而旣當大慶。又承聖敎。若在可停不可停之科者。謹當商量仰奏。而至於大關係大隄防處。決難奉承矣。仍奏院前啓。皆以不允下批。至煥程事。上曰。依啓。夢麟等事。尹得孚事。李光殷事。炯魯事。李魯春事。德夏事。文載質等事。停啓。上曰。諫長體予識喜之意。有此擔着之擧。嶺人之有所畜積。予甚嘉歎矣。命退。諸臣以次退出。
정조 10년
丙午五月初七日辰時。上御重熙堂。右承旨入侍時。右承旨徐龍輔。假注書李宗烈。記事官李崑秀尹行任。以次進伏訖。上曰。左承旨與兵曹判書入侍。賤臣承命出。與左承旨李時秀。行兵曹判書鄭昌聖偕入進伏。上曰。別試射時應試名色及親臨時分所試取等節。卿須出考前例。抄出謄入。昌聖曰。近來城外動駕之際。侍衛諉以前進。摠府兵曹或出於先廂之外。大違班次法例。此後雖或前進。勿出於先廂之前事。各別申飭。何如。上曰。依爲之。出擧條昌聖承命出。上命書傳敎曰。今番別試射試取。蓋出同慶之意。當於晦初間設行。令兵曹涓吉草記。規矩則無論射放。竝除初試。以柳葉箭一巡。鳥銃一巡試取。應試名色。取考甲辰年例爲之。帳殿及分所試取。待擇日草記啓下。亦令兵曹草記稟旨。又命書傳敎曰。戶兵換房。命退。承史以次退出。
정조 10년
丙午五月初七日申時。上御重熙堂。坐直承旨入侍時。左副承旨趙衍德。假注書李宗烈。記注官承膺祚。記事官尹行任。原任直閣徐鼎修。以次進伏訖。上命書傳敎曰。賀儀在近。前判書嚴璹蕩滌敍用。仍令該曹口傳付軍職。仍命退。諸臣以次退出。
정조 10년
行都承旨李敬養坐。左承旨李時秀坐。右承旨徐龍輔坐。左副承旨趙衍德坐直。右副承旨李頤祥坐。同副承旨李復永坐直。注書金孝建仕一員未差。假注書李宗烈仕直。事變假注書未差。
정조 10년
藥房都提調臣徐命善。提調臣李文源。副提調臣李敬養啓曰。伏未審夜間。聖體。若何。王大妃殿氣候。何如。惠慶宮氣候。何如。世子宮寢睡諸節。何如。令諸醫趁早入診爲宜。臣等不任區區伏慮。敢此問安。竝爲仰稟。答曰。知道。慈殿慈宮氣候一樣。東宮疹熱快退。夜睡甚穩矣。王大妃殿惠慶宮中宮殿世子宮。藥房口傳問安。答曰。知道。
정조 10년
徐龍輔啓曰。奉朝賀金致仁。領府事金尙喆。領議政鄭存謙。判府事金熤爲承候來待矣。傳曰。入侍。
정조 10년
徐龍輔啓曰。時原任閣臣。爲承候來待矣。傳曰。入侍。
정조 10년
藥房都提調臣徐命善。提調臣李文源。副提調臣李敬養口傳啓曰。伏聞世子宮入診醫官所傳之言。則諸節快臻平復。熱候別無餘症。涼劑之一向進服。亦非愼重之道。安神丸姑停止爲宜云。此意。敢啓。答曰。知道。
정조 10년
李時秀啓曰。事變假注書任希鐸。身病猝重。勢難察任。今姑改差。何如。傳曰。允。
정조 10년
傳于李頤祥曰。刑曹在囚中已成獄未錄啓者乙完決。未入啓者。抄錄梗槪。別單書入事。分付。
정조 10년
傳于李頤祥曰。坐直承旨入侍。
정조 10년
傳于李時秀曰。政官牌招開政。原春道老職加資人。今日政下批。
정조 10년
趙衍德啓曰。玉堂上下番俱空。已至經宿。事甚未安。副修撰金方行自鄕上來云。卽爲牌招。今日政新除授玉堂。竝待下批。一體牌招。以爲推移入直之地。何如。傳曰。允。
정조 10년
有政。吏批。行判書李命植進。參判沈豐之進。參議李集斗進。左承旨李時秀進。以李書九爲校理。尹羽烈洪樂恒爲副校理。朴基正李彦祜爲修撰。洪義浩爲副修撰。金履鏞爲弼善。鄭萬始爲兼文學。朴猷煥爲禮曹佐郞。
정조 10년
兵批。行判書鄭昌聖進。參判趙時偉病。參議李亨元病。參知柳誼入直進。右副承旨李頤祥進。以金道佺爲包伊萬戶。徐美修爲文兼。副司果韓用龜單付。
정조 10년
李頤祥啓曰。今十二日王世子疹候平復。陳賀時頒赦文。當爲製進。藝文提學李命植。待明朝牌招。何如。傳曰。允。
정조 10년
徐龍輔。以兵曹言啓曰。別試射晦初間涓吉草記事。命下矣。卽令日官推擇。則今五月二十五日。二十九日。來六月初二日俱吉云。以何日定行乎。敢稟。傳曰。以二十五日爲之。射員數多。當於慕華館親臨。兵曹判書各營將臣閣臣承史玉堂宗宰雲寶劍摠府兵曹堂郞內乘別軍職宣傳官五衛將武兼守門將部將東西班有實職武臣禁軍別將各營亞將禁軍將各營從事官別將千摠把摠哨官扈衛別將忠壯忠翊將忠義內待府掖庭署內弓房內醫院駕前駕後事知兼司僕羽林衛壯勇衛攔後別隊武藝廳三營勸武軍官捕盜從事官部將各番禁軍馬上步下捧持等。皆以柳葉箭一巡。親臨日應試。各營將校馬兵騎士局出身別騎衛扈衛軍官等。試柳葉箭。各營標下軍步軍有廳軍別破陣推牌軍近仗軍士正輦輩扈輦隊司僕所屬等。試鳥銃。而此則前期分所試取。各設試官。徒有紛挐之弊。依甲辰年例。各其營大將爲上試。亞將爲副試。堂上長官爲參試試取。而兵曹則訓鍊院設場。訓局則洗馬坪設場。禁御營則南別營南小營分設。守廳則本廳舊營設場。摠廳則鍊戎臺設場。扈衛廳則北營設場。而司僕所屬扈衛大將。時帶本寺提擧。屬之扈衛廳。各營先試之類。皆令二十二日設場。路過本營。且有癸卯已例。京畿監司中軍將官帳殿應試校卒。亦令先試。弘濟院設場。兩都留守一體應試。若此則兩都將官校卒。必皆懸望。其在同慶之意。宜有一視之澤。令留守射放。依京營例。分試一技一中以上。後錄狀啓。待判下。自本營施賞事。分付。可也。
정조 10년
丙午五月初八日卯時。上御誠正閣。藥房三提調來待諸臣入侍時。藥房都提調徐命善。提調李文源。副提調李敬養。右副承旨李頤祥。記事官金孝建。假注書李宗烈。記事官李崑秀尹行任。奉朝賀金致仁。領府事金尙喆。領議政鄭存謙。判府事李福源金熤。原任提學吳載純。原任直提學徐浩修徐有防。直提學朴祐源。原任直閣李秉模金宇鎭徐鼎修。檢校直閣徐龍輔。原任直閣鄭東浚。直閣鄭大容。以次進伏訖。致仁等進前曰。日來聖體。若何。上曰。一樣矣。致仁等曰。東宮邸下順經聖疹。此實宗社億萬年無疆之休。臣等伏不勝慶幸之至。上曰。誠爲萬幸矣。命善曰。熱候已退。尤不任慶幸矣。存謙曰。伏見問安批旨。已爲熱退。如此聖疹。實所罕睹矣。福源曰。消㿀之後。食飮進服之節。尤宜難愼矣。存謙曰。乳道亦不可不審愼矣。上曰。熱氣已退。漸至差復。連服白粥矣。福源曰。堅梗之物。易爲生頉。魚鮮之屬。例有所忌矣。上曰。雖若差歇。蘇醒似未易矣。尙喆曰。旣經疹患。則日後疹患。亦必平順矣。命善曰。先疹後痘。自是好兆矣。存謙曰。昨日晩後。得見小報。諸臺停啓。可謂四百年來所未有之事矣。幾年爭執。猝乍停止。雖値無前之邦慶。事關隄防。則豈是一二臺臣遽然停啓之事乎。諸玉堂之聯箚。實出共公之憤。而不失論事之義。可嘉而不可罪。殿下過加摧折。至下譴削之典。臣恐處分有違中平之道矣。仍卽還收。區區之望也。上曰。領相之言。誠爲慨然矣。予則謂貽燕之謨。亦在是矣。以此相持。洽滿十載矣。漢武英傑之主也。初行窮兵黷武之事。而晩猶厭聞其說。況近日臺啓。無非傷人害物之言也。年年添加。日日謄傳。誠非好箇氣像。然旣係公議。故予非强令停止。而伊日諸臺商確爲之矣。昨日堂箚中前席諄諭。導之使然云者。旣甚爽實。且伊日都憲所停。不過數條。而諫長則挺身擔當。逐條論列。其所連停。皆得稱當。其平日素所蓄積。於此可見。予甚嘉嘆。且今番停啓。比於壬寅。則不啻三之一矣。而卿之此言。實非所料矣。諸大臣所見。何如。尙喆曰。無前邦慶之時。自上處分。則固當如此。而其中或不無輕重之別矣。上曰。此眞大臣之言矣。命善曰。取見臺臣所停。則似有料量者然。而玉堂則旣在執法之地。陳箚之擧。似不可已矣。存謙曰。臣雖愚迷。豈不知仰體之義。而陳箚儒臣之不參賀班。勿揀歲抄。誠爲過當矣。上曰。卿之此等事。未免爲病痛處矣。槪大典通編。旣載不得追律之典。則到今物故之類。尤非可論。而其外大於此之啓。壬寅甲辰年。亦已停之。金領府事之言。可謂得大臣之體矣。領相每以畏約爲心。亦不足爲怪矣。福源曰。玉堂處分。聖意攸在。豈不仰體乎。領相所奏。亦甚允當矣。上曰。今番停啓者。俱是孤雛腐鼠。且無地處。皆不足爭執之流。炯采旣已梟示。豈合追施之律。夢麟不過食主人。豈有更問之擧乎。命善曰。夢麟異於炯采矣。上曰。尹得孚謂之夏賊之黨。而未執其黨與之情跡。不過爲夏賊之收用矣。命善曰。其爲黨與之跡。果無之矣。熤曰。玉堂勿揀歲抄之敎。似或過矣。上曰。諸大臣皆以爲過。然則予當受以爲過。而勿揀歲抄四字。從當安徐矣。槪天道十年。則有變易之道。物無終枳之理。近十載相持。殊不覺支離矣。仍謂尙喆曰。卿連日入來。能無勞苦乎。命善曰。領府事之筋力。近日頗勝矣。存謙曰。臣之情懇。頃日箚子。已爲陳達。而忝居具瞻之位。病益難强。且當賀儀。不得備員。實爲欠典矣。上曰。領相每筵苦懇。豈有如此筵體乎。致仁曰。今番稱賀。不爲親臨。群情抑菀。先朝前例。亦多親受之時矣。上曰。辛巳年。予經疹患。而先朝以仁顯王后昇遐之回甲。一年藏樂。亦不親臨。今番之不爲親受。亦是仰述之意。而槪溯考前例。前後疹候平復之慶。皆爲親臨。而今月則實無强抑受賀之望。故不得從施。至於稱慶頒賞等節。一依辛巳爲之矣。福源曰。臣等之下懷。雖甚抑菀。而聖心之孝思。固宜仰體。故不敢强請矣。頤祥曰。臣誠惶悚。而職在喉院。故有所仰達矣。昨日臺臣之停啓。實非共公之論。而一二臺諫。遽然停止。則玉堂之連箚。得其論事之責也。大臣之陳奏。實合可否之道矣。亟賜允從焉。上曰。大臣之奏。已詳言之矣。上曰。元陵參奉使之入侍。賤臣承命出。與元陵參奉徐潞修偕入進伏。上命進前曰。爲人極爲詳明。曾見文筆。亦爲夙成矣。命潞修先退。上曰。提調今加正憲。雖是身數。而不其壯乎。仍謂文源曰。卿自加平幾日上來乎。文源曰。晦日入來矣。上曰。卿兼提調之後。適當慶事。故有此加資。莫非數也。命善曰。此有福之人也。上命諸大臣先退。仍命退。承史以次退出。
정조 10년
丙午五月初八日午時。上御重熙堂。右承旨入侍時。右承旨徐龍輔。假注書李宗烈。記事官李崑秀尹行任。原任直提學徐有防。直提學朴祐源。原任直閣徐鼎修。以次進伏訖。上曰。徐潞修出去與否。知入。賤臣承命出。還奏曰。留待司饔院云矣。上曰。入侍。賤臣承命出。與徐潞修偕入進伏。上謂潞修曰。判府事出去否。潞修曰。申後欲出去矣。命潞修先退。仍命退。諸臣以次退出。
정조 10년
丙午五月初八日酉時。上御重熙堂。坐直承旨入侍時。左副承旨趙衍德。假注書李宗烈。記事官李崑秀尹行任。以次進伏訖。上命書傳敎曰。今番赦令。禁錮及居中居下。永不敍用人。竝書入。又命書傳敎曰。藥院今日撤直。醫官三明日退去。又命書傳敎曰。藥房啓辭批答。承傳色誤傳。而不卽提稟。當該承旨推考。又命書傳敎曰。觀此東伯狀本。原州故嘉善李守昌妻李氏年百七。襄陽正憲李㦞。狼川折衝金守漢等二人年皆百四。通川學生金瑞文妻金氏年百三。狼川良人金必文年百二。伊川折衝申熙碩。春川崇政趙載仁。金化崇政申碩發等三人年皆百一。淮陽資憲方泰元。春川幼學朴世榮。鐵原嘉善李楡。伊川資憲朴春成。嘉善安大奉。狼川通政張淸澄。安峽正憲金天鳳等七人年皆百。依他道例。加給米肉事。回諭。加資。今日開政。使之下批。待敎旨下去。卽爲頒給事。一體回諭。又敎曰。被謫蒙放人見漏者已敍用。未付軍職人抄出書入事。分付吏兵曹。仍命退。承史以次退出。
정조 10년
行都承旨李敬養坐。左承旨李時秀病。右承旨徐龍輔坐直。左副承旨趙衍德坐。右副承旨李頤祥坐。同副承旨李復永坐直。注書金孝建仕一員未差。假注書李宗烈仕直。事變假注書未差。
정조 10년
藥房都提調臣徐命善。提調臣李文源。副提調臣李敬養啓曰。伏未審夜間。聖體。若何。王大妣殿氣候。何如。惠慶宮氣候。何如。世子宮寢睡諸節。何如。令諸醫趁早入診爲宜。臣等不任區區伏慮。敢來問安。竝此仰稟。答曰。知道。慈殿慈宮氣候一樣。東宮夜睡亦穩矣。王大妣殿惠慶宮中宮殿世子宮。藥房口傳問安。答曰。知道。
정조 10년
丙午五月初九日辰時。上御重熙堂。左副承旨入侍時。左副承旨趙衍德。假注書李宗烈。記事官李崑秀尹行任。以次進伏訖。上曰。旱熱如此。外間輪症如何。或無札瘥之患否。衍德曰。外間以兩醫司丸劑。得以沾活矣。上曰。醫司官員。果能誠心救療耶。衍德曰。飭敎屢下。故或騎往步往。盡誠療治云矣。命退。承史以次退出。
정조 10년
行都承旨李敬養藥院直。左承旨李時秀病。右承旨徐龍輔坐直。左副承旨趙衍德坐直。右副承旨李頤祥坐。同副承旨李復永坐。注書金孝建藥院直。假注書李宗烈仕直。事變假注書任希鐸仕。
정조 10년
藥房都提調臣徐命善。提調臣李文源。副提調臣李敬養啓曰。伏未審夜間。聖體。若何。王大妃殿氣候。何如。惠慶宮氣候。何如。世子宮寢睡諸節。何如。令諸醫趁早入診爲宜。臣等不任區區伏慮。敢來問安。竝此仰稟。答曰。知道。慈殿慈宮氣候一樣。東宮氣候亦如昨矣。
정조 10년
李敬養啓曰。藥房三提調承候來待啓辭。傳曰。入侍。
정조 10년
趙衍德啓曰。司饔院官員。以都提調提調意啓曰。因傳敎。藥房移設於本院矣。本院則移接於扈衛廳之意。敢啓。傳曰。知道。
정조 10년
丙午五月初十日寅時。上御重熙堂。左副承旨入侍時。左副承旨趙衍德。假注書李宗烈。記事官李崑秀尹行任。以次進伏訖。上命書傳敎曰。雖以愼重之意。許令直宿。而政院玉堂內閣春桂坊朝廷問安。勿爲之。各司切勿待令。又命書傳敎曰。明日政院玉堂內閣春桂坊朝廷問安。依今日例。竝勿爲之。上曰。右承旨與提調入侍。賤臣承命出。與右承旨徐龍輔。提調李文源偕入進伏。上命書傳敎曰。再明日陳賀。以念後更爲推擇以入。命退。諸臣以次退出。
정조 10년
丙午五月初十日午時。上御昌慶宮別堂。藥房三提調閣臣入侍時。藥房都提調徐命善。提調李文源。副提調李敬養。右承旨徐龍輔。假注書李宗烈。記事官李崑秀尹行任。原任提學吳載純徐浩修。原任直提學徐有防。直提學朴祐源。原任直閣李秉模徐鼎修鄭東浚。直閣鄭大容。以此進伏訖。命善進前曰。東宮諸節。夜來。若何。上曰。疹症一向平順。幾盡消㿀。自昨神氣昏沈。時時有升氣之漸。初以蛔氣爲疑。更觀症情。則非蛔症。似是膈氣。故藥物親監煎用。姑無動靜。誠甚悶慮矣。命善曰。臣等不得入診。故專然未知。伏不勝驚慮之至矣。上曰。卿等第爲入見也。命善等。以次入對訖。命善曰。患候萬分危重。不任焦迫矣。文源曰。患候至此沈重。而藥院漠然無知。實不成說矣。命善曰。自今還爲直宿。何如。上曰。卿等姑爲本院直宿爲好。命善曰。本院直宿。亦甚緩歇矣。上曰。更待下敎爲之也。上曰。諸大臣爲承候來待闕下云。而方親監醫藥。故難以酬應。勿爲留待。仍爲退出之意。傳于諸大臣。賤臣承命傳諭。上曰。都提調先退。提調則仍留此處。命善先退。夜二更。用蔘茶。上親監製用五錢重。文源曰。連進蔘茶。而亦無動靜。下情不勝煎迫之至。上曰。漸漸加重。此將奈何。方外諸醫之看疹病有名稱者。使之明日來待。四更又用蔘茶。上敎文源曰。此等處予皆躬檢。蓋至情所在。而亦有意矣。五更進乳汁少許。文源曰。搐搦之證候。似減於午間矣。上曰。似是元氣漸陷之致。予不忍見矣。慈宮今夜亦達曙焦慮。悶迫罔措。尤當如何。文源曰。罔措罔措。不知攸達矣。日已平明。命少退。諸臣以次退出。
정조 10년
行都承旨沈豐之坐直。左承旨金思穆坐直。右承旨李時秀坐直。左副承旨趙興鎭坐直。右副承旨徐龍輔坐直。同副承旨趙衍德坐直。注書金孝建仕一員未差。假注書李宗烈仕直。事變假注書任希鐸仕直。
정조 10년
上在昌慶宮。停常參經筵。
정조 10년
大殿王大妃殿惠慶宮中宮殿。藥房口傳問安。答曰。知道。王世子薨逝擧哀後。大殿王大妃殿惠慶宮中宮殿。奎章閣口傳問安。答曰。知道。大殿王大妃殿惠慶宮中宮殿。政院玉堂單子問安。答曰。知道。大殿王大妃殿惠慶宮中宮殿。朝廷率百官。奉慰單子問安。答曰。知道。
정조 10년
承旨前望單子入之。沈豐之金思穆趙興鎭落點。
정조 10년
徐龍輔。以禮曹言啓曰。今此王世子喪。大殿王大妃殿惠慶宮中宮殿擧哀儀註。磨鍊以入。而百官變服哭臨之節。依例擧行之意。敢啓。傳曰。知道。